
๏ หนาวน้ำค้างพร่างพรมห่มสมัย
กี่กองไฟเก็บก่อจะพอผิง
กี่ผ้านวมนุ่มหนอจักพออิง
จึงจะข่มหนาวยิ่งให้บรรเทา

๏ อีกทั้งลมข่มซ้ำย้ำกรีดเนื้อ
ทะลุเสื้อสอดแทรกชำแรกเข้า
เสียวสะท้านสรรพางค์มิบางเบา
ยะเยือกเร้ารุมรัดยากขัดขืน

๏ หนาวอย่างนี้ผ่านฟ้ามากี่หน
กี่ทุกข์ทนถมซัดกัดฟันฝืน
กี่ภพชาติกี่ย้ำกี่กล้ำกลืน
กี่กายยื่นเหยียบโลกให้โศกกาย

๏ จะทนหนาวอีกนานหรือกลั่นกล้า
ผงาดท้าต้นตอก่อทุกข์ฉาย
ต้นแห่งหนาวตอภพชาติอาจมลาย
หากกล้าหมายหมั่นสู้กอบกู้ตน

๏ หนาวเหน็บหนาวกรีดคมยังข่มผิว
ลมยังลิ่วโลมล่องคะนองหน
หนาวเหน็บเนื้อแนบอยู่คู่สกล
ตราบยังว่ายวัฏฏ์วนมิพ้นหนาว ๚ะ๛

